- Jak
- <
- 1
- >

Magtubu to Jak li
Kwôlo kôl kwôli magtubu to Jak li hen
Magtubu to Jak li hen na, ôbi geliɲ ɓiɲé ka Emen ka ô débé aɲ usuriɲ sa terare a nà kêm hen aŋga bay ré li (Sapitre 1: 1). Bô magtubu hende to Jak li hen na, ôbi pô are gay gay geliɲ bay ayê bôô hal woji wo habiɲ perêrji a men, perê ɓiɲé ka hôn Emen né hen a men. Ɓiɲé ka pôn kôl iyôŋ ba Jak na ré na yêni Jésu. Kwôlo Jak kôl bô magtubu tori a hen na, ôbi kôl kwo hen uwôl tôŋ, ôbi kôl kwo hen uwôl tôŋ mera ɗiba, ôbi gel mawri mawri ré.
Sapitre 1: 2-8 na, Jak kôl na kwôli tu melênê tumô. Tu melênê bi wo hen na, hena na ligi Emen a aɲ kwôni wo gey uɲé ba, bi ré eŋgeriri naɲ ayê bôô woɲ tiri.
Sapitre 1: 9-27 na, ôbi kôl na kwôli nimrére naɲ ari uɲé men, kwôli aŋgaɲ bô emê naɲ aŋgaɲ sélé kiriɲ men, kwôli lê kwôlo Emen woɲ tiri wo gel yiri bô hal gawra hen.
Sapitre 2: 1-13 na, ôbi kôl naɲ néri kwôli derê tu wo yi perê bay ayê bôô a hen.
Sapitre 2: 14-26 na, ôbi kôl na kwôli mawi kwôlo bô magtubu to ôbi li hen. Mawi kwôlê bi wo hen na, na iyeŋ a ayê bôô naɲ aŋgaɲ lê réé biɲ pôn ba?
Sapitre 3: 1-12 na, ôbi pô aŋgaɲ gelé ka gay gay kôliɲ kwôli aŋga habiɲ ka kôli gawra li hen.
Sapitre 3: 13-18 na, ôbi hô kôl na kwôli tu melênê woɲ tiri hen.
Sapitre 4: 1 kwôy sapitre 5:6 na, Jak nay ɓiɲé ka li aɲ naɲare yi perê migêrji a men, ka li aŋga habiɲ ka sa terare a nà men, ka bô yirji môɲ bay jerê kwôlê sa migêrji a iyôŋ men, ôbi kuriɲ uɲé bay uɲé ka biɲ ɓiɲé liji jé hen jé damaŋ niɲba, têbiji dô ré hen.
Sapitre 5: 7-20 wô deriɲ kibi kwôlê wori na, Jak kôl kwôli ulê bôô men, kwôli lêŋnê tô uwôlê Emen a men, kwôli halê yi wo Tunu gel geréri hen a men.
Magtubu hende to Jak li biɲ bay ayê bôô hen na, na kwôlo sél. Na bê bôô sa Kwôlo Dôri wo Jésu a mera ré, niɲba, bi ayê bôô gel yiri bô hal wona a, wôsa ayê bôô wo ariri liɲ sara ré ná, na ayê bôô wo ma.
1
Dosé to ôbi liji
1 Nôbi *Jak mana wo Emen naɲ kwo Kelma wona Jésu Krist a lê magtubu hende to hen. En lêŋge kenbay bay ayê bôô ka perê tô môɲ wo *Israyêl ka môj kibi wôô ka usuriɲ sa terare a nà kêm hen dosé.
Ɓiɲé ka bi bôrji sa Emen a hen na, na bay a ôbi ré gelji tu melênê
2 Yênên, lêŋge yi derê damaŋ sa aŋgaɲ gusiɲ ka gay gay ka lêŋge hen. 3 Hena kené bi bôrŋge sa Emen kwôy kwôy aɲ ken ɓu bôrŋge iyêre sa gusiɲ to lêŋge hen na, na ôbi a, ulê bôô woŋge ré erê tumô tumô hen. 4 Beréŋge iyêre hen iyôŋ kwôy ken deriɲ kibri aɲ ken yiɲ ɓiɲé ka jé lêreji dô dô jêd men, bi ani kani ka dôri ré naɲêŋge ré a men.
5 Hena kwôni perêŋge a hen a tu melênê ré naɲni na, bi ôbi uwôliɲ Emen aɲ ôbi a biri, wôsa ôbi na Emen woɲ ôbi biɲ ɓiɲé are naɲ bôô pôn men, nayji wô sarji ré a men. 6 Hena kwôni ré uwôliɲ Emen ani na, bi ôbi hôn mega wo Emen né biri are bay ka hen. Hena ôbi ré gaanê na, ôbi yi môɲ mêw wo dami wo kal liri aɲ hebiriɲ si na si na iyôŋ. 7 Kwôni bi wo iyôŋgi hen na, bi erem wô uɲé ani kôbi Kelma a ré. 8 Wôsa na kwôni wo ermé wori wôô wôô men, li ani naɲ bôô pôn né a men.
Kwôlo gengiɲ sa ari uɲé
9 Bi ôbi ayê bôô wo na ôbi nimré hen hari kôba, bi li yi derê wôsa Emen biri aŋgaɲ cibré derômaraŋ a. 10 Men, bi ôbi ayê bôô woɲ ôbi uɲé hen kôba, bi li yi derê wôsa Emen heraɲ naɲ ɗi tôŋ. Wôsa ôbi uɲé na, a naɲê môɲ béé gurô wo hay lew hen iyôŋ. 11 Wôsa tare si berare kaŋ kaŋ aɲ hay béé gurô, ôbi heriɲ men, manayri kôba, mêniɲ a men. Ôbi uɲé kôba, a naɲê perê ari uɲéri bay ka hen men, a ma tô geré gere wogiɲ uɲé bi wo hen a men.
Kwôlo gengiɲ sa gusiɲ naɲ aŋgaɲ sélé
12 Kwôni wo ɓu bôri iyêre sa gusiɲ to ôbi geliɲ a hen na, yiri a sa dôri wôsa kiriɲa ôbi gel ɓeré bôô wori iyêre hen iyôŋ niɲ na, Emen a sa têbri sa kôbri. Sa kôbi bi wo hen na, na gelê wo naɲ kwini wo ôbi na genge ɗiré biɲ ka geyri hen. 13 Hena ani ré lam kwôni ba, bi ôbi kôl iyôŋ ba: «Na Emen a sélen hen» ré, wôsa kwôni a nêmê lamê Emen bi ré li aŋga habiɲ né men, Emen bi kôba, a lamê kwôni ré a men. 14 Niɲba, hena nana lamiɲ ba, na doy aŋga habiɲ ka yi bôrna hen a wuréna ôriɲ a nana heriɲ bô boyre a hen. 15 Wôsa doy aŋga habiɲ bay ka yi bô gawra hen yê têriɲ menba, kiriɲa têriɲ hende to hen liɲ ɗé ɗé niɲ na, yê temare men. 16 Yênên kaɲê, sa kwôlo hen a na, bi kwôni lamêŋge sara ré.
17 Na aŋga dôri kêm ka hena ligi Emen a, are bay ka hen na, hena na ligi Ibarna Emen woɲ ôbi ɗé tare men, geserê men, têbêŋne a men hen. Wôsa Emen na peraŋge kiriɲ na hen iyôŋ kwôy ɗiba, ôbi a biliɲ môɲ tare iyôŋ aɲ ɗéŋge bô dilemne a ré. 18 Na sa kibi kwôlê bi wo na tu kwôlê hen a ôbi ré gôliɲ naɲ na naɲ bô geyé wori aɲ bi nana yi bay tumô ari ɗéri kêm hen.
Toyé kwôlê men, lê ariri men
19 Yênên kaɲê, erméŋge sa kwôlo na kelê hen: bi i i kôba, dôbe maari lew toyiɲ kwôlo megari kôl hen men, bi kôbe kwôlê dema ré kôl men, bi bôri tari lew lew ré a men. 20 Wôsa hena bô kwôni ré tari na, ôbi a lê na aŋgaɲ derôre ré tu Emen. 21 Men, ken ɗi tô lê aŋga a lê aɲ ka *kagemiɲ naɲ habrê wo yi bôrŋge a hen aɲ, aɲ ken dôbe marŋge toyiɲ kwôli wo yi môɲ kay cé iyôŋ bôrŋge a hen, wôsa na ôbi a gôliɲ naɲ ken.
22 Berêŋge dô réba ma ka kelê yaŋ ba, ré na toyéri mera, niɲba, na lê ariri a men dem. Aɲ hena kené li hen iyôŋ ré na, ken ge na kay tô geré wo Emen a. 23 Hena kwôni ré toy kwôlo Emen bi wo hen mera aɲ li ariri ré na, yi mega kwôni wo gel tini bô aŋgaɲ gelé tunu a iyôŋ. 24 Kiriɲa ôbi gel tini hende to hen iyôŋ aɲ kuriɲ ô ta niɲ na, ôbi hôn na ba, ɗiré geliɲ na iyeŋ ba, ba ôbi hôn né niɲ. 25 Niɲba, hena kwôni ré cubu tiri tô tôô to Emen to dô cerêd toɲ hendi derêri bô lemnare to têriɲ hen aɲ lêŋnê tô a aɲ li ariri ɗiba, toy na toyé mera ré na, Emen a terê kibri sa jé lêêri a.
26 Hena kwôni ré kôl ɗiré na kwo Emen aɲa ré gem kibri ré aɲ kôl kwôlo habiɲ kwôy kwôy na, na ôbi benare men, lê kwôlo Emen wori bi wo hen kôba, na ani ré a men. 27 Aŋga Ibarna Emen bô mega ka dôri men, lê kwôli woɲ tiri a men a nà: lê naɲ kam tiɲaɲê naɲ yébé ka kwôrɲêrji ma bô nimrére toji a men, jerê yi sa lê aŋga habiɲ ka ɓiɲé li sa terare a nà a men.

- Jak
- <
- 1
- >

© 2007 WBT